b'\n_START_ARTICLE_\nHidrofobnost\n_START_PARAGRAPH_\nHidrof\xc3\xb3bnost (iz gr\xc5\xa1\xc4\x8dine hydros - voda + phobein - sovra\xc5\xbeiti, vodomrznost) ali lipof\xc3\xadlnost ozna\xc4\x8duje lastnost nekaterih snovi, da odbijajo vodo._NEWLINE_Hidrofobne molekule so navadno brez elektri\xc4\x8dnega naboja in elektri\xc4\x8dno nepolarizirane, zato s polarnimi molekulami vode ne morejo tvoriti vodikovih vezi. Za molekule vode je energijsko ugodneje, da tvorijo vodikove vezi z drugimi molekulami vode, kot da so obdane z molekulami, s katerimi ne morejo tvoriti vodikovih vezi, zato se tak\xc5\xa1ne molekule v vodni raztopini slabo me\xc5\xa1ajo. Nasprotno pa se dobro me\xc5\xa1ajo v nepolarnih topilih, kjer sposobnost tvorjenja vodikovih vezi ni pomembna. Zgledi hidrofobnih snovi so alkani, olja, ma\xc5\xa1\xc4\x8dobe ipd. _NEWLINE_Hidrofobne snovi se uporabljajo za odstranjevanje olj iz vode, odstranjevanje razlite nafte in kemijski separaciji polarnih in nepolarnih frakcij. Hidrofobnost ima pomembno vlogo tudi pri zvijanju beljakovin v njihovo nativno prostorsko strukturo ter pri uravnavanju prehajanja snovi skozi celi\xc4\x8dno membrano._NEWLINE_Nasprotna lastnost od hidrofobnosti je hidrofilnost._NEWLINE_Hidrofobnosti ne smemo zamenjevati s hidrofobijo, bolezenskim strahom pred vodo in plavanjem.'